PRIEVIDZA. Nevidiacich, ako aj pracovníkov výchovnej školy pre vodiace psy pri Únii nevidiacich Slovenska, privítali v prievidzskom hypermarkete Tesco, ktorého riaditeľka odovzdala šéfke školy sponzorský šek na 30-tisíc korún. Nevidiaci sa potom so svojimi psíkmi prešli predajňou a vyskúšali si tak svoju orientáciu v neznámom prostredí.
Riaditeľka bratislavskej školy pre vodiace psy Jarmila Virágová vysvetlila, že "naši klienti v Prievidzi ešte absolvujú týždenné sústredenie, vytýčime im trasu, ktorú sa budú musieť so svojimi psíkmi naučiť a na záver zhodnotíme, nakoľko sa im to podarilo." Každoročné podujatie si pochvaľovali aj samotní nevidiaci. Emil Samoľ z Prešova vyzdvihol najmä, že "sa môžeme stretnúť s ostatnými majiteľmi vodiacich psov, porozprávať sa o svojich peripetiách, ale aj pekných zážitkoch. Do Prievidze som priviezol šesťročnú fenku labradorského retrievera z Talianska. Volá sa Tosca a je mojím neoceniteľným pomocníkom nielen po fyzickej, ale aj psychickej stránke."
Manželia Andraškovci z Nitry sa so svojím psíkom Atrinkou prešli po hypermarkete, rozhodli sa nakúpiť nejaké darčeky pre svoje vnúčence. "Občas máme problém s ľuďmi, ktorí nás nechcú so psom do obchodu pustiť a pritom si neuvedomujú, že ho potrebujeme. Veď vodiace psíky sú našimi druhými očami," vysvetlil Milan Andraška a jeho manželka Kveta dodala: "Pes je pre nevidiaceho neoceniteľnou pomôckou. Je však mimoriadne komplikované získať ho. Úrady sa bránia vodiace psy nevidiacim zabezpečovať, pretože ide o drahú záležitosť. Špeciálne vycvičený psík totiž stojí až 340-tisíc korún, z toho úrady hradia 190-tisíc."
Výcvik trvá asi rok a pol, socializácia psa začína v jeho dvoch mesiacoch. Podľa J. Virágovej je najvhodnejším plemenom práve labradorský retriever kvôli jeho povahe. "Je to priateľský, neagresívny, kontaktný pes, ochotný pracovať pre človeka. Medzi vodiacimi psami má vo svete až 70-percentné zastúpenie. Používajú sa aj zlaté retrievre a nemecké ovčiaky, no v menšom množstve," vysvetlila riaditeľka bratislavskej školy, v ktorej už pre potreby nevidiacich vycvičili vyše sto psov.
J. Virágová vyzdvihuje aj nenahraditeľný význam psíka pre nevidiaceho človeka: "Pes nie je len kompenzačnou pomôckou, dáva človeku šancu na lepší život, voľnejšiu mobilitu, väčšiu samostatnosť a je obohatením aj po citovej stránke. Pes je jednoducho kamarát. Vie nevidiacemu pomôcť takmer v čomkoľvek. Ľudia si však často nesprávne myslia, že psík musí vedieť, kam chce jeho majiteľ ísť, čo nie je možné. Predovšetkým nevidomý by mal poznať trasu a dávať psovi povely, ktoré je následne schopný vykonať."
Prvý vodiaci pes bol vycvičený vo Švajčiarsku. Išlo o nemeckého ovčiaka, ktorého si nový majiteľ odviezol do Ameriky, kde následne vznikla známa škola pre nevidiace psy. Na Slovensku sa s výcvikom týchto psíkov začalo v roku 1993.